Quia refrigescit karitas, et habundat iniquitas, et quædam bene gesta plerumque a nonnullis injuste usurpantur, iccirco auctoritate priorum sanccitum est, ut ea quæ in presenti fiunt tam ad instruendam bonorum ignorantiam, quam ad refellendam reproborum pertinatiam, litterarum vinculis comitantur. Et quoniam semper tempore necessitatis ad ea tutanda vel defendenda aliquando debitum humanæ conditionis exsolventes, seu aliis preoccupati negociis presentes existere nequeunt, saltim suis ea auctoritatibus ac testamentis defendant. Quamobrem notum omnibus infra sanctæ matris æcclesiæ sinum degentibus sit, quod quidam, nomine Gozerannus, et uxor ejus Odila et filii eorum, pro animarum suarum remedio, dederunt Deo et sanctis apostolis ejus Petro et Paulo quasdam terras quas in parrœchia Varrennis et Domni Martini et in villa Manstruaco possidere videbantur, videlicet cum omnibus ad illas pertinentibus, id est cum servis et ancillis et ceteris. Quod etiam Vuichardus, qui hanc cartam fieri rogavit, laudavit ita habendum et possidendum monachis, nemine contradicente. S. Vuichardi. S. Adalberti. S. Huberti de Borna. S. alterius Huberti de Tileriis.